П Р А В И Л Н И К

ЗА СИМВОЛИТЕ, ПРАЗНИЦИТЕ  И НАГРАДИТЕ НА ОБЩИНА  ВРАЦА

(Приет с Решение № 714 по Протокол № 60 от 29.04.2014 г., изм. и доп. с Решение № 1045 по Протокол № 84 от 30.06.2015 г.  на Общински съвет – Враца, с Решение № 1143 по Протокол № 80 от 24.09.2019 г., с Решение № 629 по Протокол № 42 от 31.05.2022 г. )
ГЛАВА   ПЪРВА

ОБЩИ ПОЛОЖЕНИЯ

Чл. 1. Настоящият Правилник  урежда отношенията от местно значение, свързани с:

1. вида, съдържанието, начина за ползване и реда за полагане на символите на Община Враца;

2. Статут на празника  на  град Враца  и  честване на официални  и  местни празници;

3. Статут за Наградите на Община Враца. 

Чл. 2. Символите на Община Враца са: 

1. герб на Община Враца;

2. знаме на Община Враца;

3. химн на Община Враца;

4. девиз на Община Враца;

5. печат на Община Враца;

6. ключ на Община Враца;

7. огърлица с герба на Враца.

Чл. 3. Официалният празник на град  Враца е 1 юни.

Чл. 4. Наградите на Община Враца  са:

1. Почетен гражданин на град Враца; 

2. Почетен плакет на Община Враца;

3. Награда на Враца за икономика, изкуство, култура, образование, наука, спорт, туризъм и принос в обществения живот;

4. (отменена с Решение № 1143 по Протокол № 80 от 24.09.2019 г.)
5. Международна Ботевска награда за литература;

6. Национална Ботевска награда за литература;

7. Награда на Кмета на Община Враца в системата на Народната просвета и областта на културата. Връчва се по Статут, утвърден със заповед на кмета на Община Враца на 24 май;  

8. Награда на Кмета на Община Враца за спортист на годината. Връчва се по Статут, утвърден със заповед на кмета на Община Враца в края на текущата година.

Чл. 5. Носителите на награди се вписват в Почетна книга, съхранявана при Началник отдел „Канцелария на кмета”.

ГЛАВА ВТОРА

СИМВОЛИ НА ОБЩИНА ВРАЦА

Раздел І

ГЕРБ НА ОБЩИНА ВРАЦА

Чл. 6. Гербът на Община Враца е създаден от художника Любен Орозов през 1967 г. Графичното изображение на герба символизира специфичния орографски индивид, от който носи името си града – прохода Вратцата. Гербът е изобразен върху старобългарски (варяшки) щит. Двете отвесни скали са изобразени с два топографски триъгълника, между които се вие пътят на прохода. Възходящата и дадена в перспектива линия на пътя символизира подема на града все напред и нагоре. Гербът е увенчан със зидова корона, означаваща, че градът е бил крепост от най-древни времена.

Чл. 7. (1) Гербът е централен елемент в знамето и печата на Община Враца. Гербът е задължителен елемент от официалната бланка за кореспонденция на Община Враца. 

(2) Гербът се поставя в кабинетите на кмета на общината, председателя на общинския съвет, заседателната зала и залата, в която се провеждат заседанията на общинския съвет.

Раздел ІІ

ЗНАМЕ, ХИМН  И  ДЕВИЗ  НА ОБЩИНА  ВРАЦА

Чл. 8. Знамето на Община Враца е зелено на цвят. В центъра му е изобразен гербът на Община Враца.

Чл. 9. Знамето се изработва  с размери  в стандартна пропорция 3:5 или: широчина 1,00 м и дължина  1,66 м. Гербът се извезва с копринени конци в златист цвят или се щампова върху знамето в златист цвят. 
Чл. 10. Химн на Община Враца е песента „Хаджи Димитър” по текст на Христо Ботев и музика на Павел Стефанов.
Чл. 11. Химнът на града се изпълнява  на официални чествания и празници и националния празник на Република България.

Чл. 12. Девизът на град Враца е „Град като Балкана – древен и млад” и отразява славното минало на Враца като стара българска твърдина и новото му настояще на развиващ се град.   

Чл. 13. Девизът  се поставя в официалните зали на общината и на  различни представителни документи, грамоти, дипломи и папки.

Раздел ІІІ

ПЕЧАТ НА ОБЩИНА ВРАЦА

Чл. 14. Печатът на Община Враца има кръгла форма. В централната му част е изобразен гербът на Община Враца. Около него, в горната половина на кръга е разположен надпис „Република България”, а в долната – надпис „Община Враца”. 
Чл. 15. Печатът на Община Враца се съхранява от Кмета на общината.

Чл. 16. Печатът на Община Враца се полага след подписа на Кмета на Община Враца върху оригиналите на:

1.споразумения, договори и други документи с важно за Община Враца значение;

2.пълномощни  за  представляване  на Община Враца  в  отношенията с други държави и побратимени градове;

3.декларации от името на Община Враца;

4.удостоверения, грамоти  и  дипломи за удостояване с награди на Община Враца;

5.други  документи с представителен за общината характер или изискуеми  по закон.

Чл. 17. Ключът на Община Враца е символ на изпълнителната власт. 

Чл. 18. Огърлицата с герба на Враца е символ на местната власт. Огърлицата  се носи от Кмета на общината при тържествени церемонии.

Чл. 19. Ключът и огърлицата се връчват  на Кмета на общината при встъпването му в длъжност и след полагане на клетва пред общинския съвет от Председателстващия Общински съвет - Враца.

ГЛАВА ТРЕТА

ПРАЗНИК  НА  ГРАД  ВРАЦА  И

ЧЕСТВАНИЯ  НА   НАЦИОНАЛНИ  И  МЕСТНИ  ПРАЗНИЦИ

Чл. 20. Празникът на град Враца – 1 юни се провежда под егидата  на Кмета на Община Враца. Празникът календарно се включва в рамките на Ботеви дни. Ежегодно до 1 март Кметът на Община Враца внася за утвърждаване в Общински съвет – Враца състава на обществения „Ботевски организационен комитет”.

Чл. 21 Програмата за Ботеви дни и за Празника на град Враца се внася за разглеждане и утвърждаване от „Ботевския организационен комитет”.

Чл. 22. Подготовката и провеждането на Ботеви дни и Празника на град Враца се финансират от:

1. Бюджета на Община Враца;

2. спонсорство и реклама;

3. други източници. 

Чл. 23. Финансовият план  за провеждане на Ботеви дни и Празника на град Враца се утвърждават от Кмета на  Община – Враца.

Чл. 24. В Община Враца задължително се отбелязват с тържествени чествания националният празник на Република България, всички официални  и  местни  празници, както и други  важни събития от живота на града и страната. Календарен план за честване на празниците за следваща година  се изготвя от Община Враца и се предлага за утвърждаване от Общински съвет – Враца до края на предходната година.

ГЛАВА  ЧЕТВЪРТА

НАГРАДИ НА ОБЩИНА  ВРАЦА

Раздел І

ПОЧЕТЕН  ГРАЖДАНИН  НА  ГРАД  ВРАЦА

Чл. 25. (1) Със званието „Почетен гражданин на град Враца” се удостояват физически лица с изключителни заслуги и особен принос в областта на хуманитарните дейности, обществено-политическия, стопанския, социалния, културния и спортен живот на града.

(2) (изм. с Решение № 629 по Протокол № 42 от 31.05.2022 г.) Званието „Почетен гражданин на град Враца” се придружава от диплом и отличителен знак, който се изработва по художествен проект, утвърден с конкурс, и приет от Общински съвет – Враца, както и от парична сума,  определена с решение на общинския съвет. По предложение на Комисията по наградите общинският съвет може да реши отличителният знак по предходното изречение да съставлява друг предмет, както и да не се предоставя парична сума.
(3) Званието се присъжда по повод Празника на града – 1 юни и в изключителни случаи,   след решение на общинския съвет

(4) Удостояването със званието по ал.1 може да се извършва и посмъртно. 

Чл. 26. (1) (изм. с Решение № 1143 по Протокол № 80 от 24.09.2019 г.) с Предложения за удостояване със звание „Почетен гражданин на град Враца” се внасят до общинския съвет от структури на гражданското общество, председателя на Общински съвет – Враца, Кмета на общината, общинските съветници и отделни граждани до края на м.март, а при извънредни обстоятелства – при възникването им.
(2) (изм. с Решение № 1143 по Протокол № 80 от 24.09.2019 г.)  Община Враца в м.януари организира медийна кампания по оповестяване и набиране на предложения за удостояване със звание  „Почетен гражданин на град Враца”. 

(3) Предложенията за удостояване със звание „Почетен гражданин на град Враца”, възникнали при извънредни обстоятелства се разглеждат от Комисията по наградите в десетдневен срок след подаването им. Комисията по наградите изготвя протокол, който се внася от председателя на комисията за обсъждане на заседание на общинския съвет.

Чл. 27. Удостояването със звание „Почетен гражданин на град Враца” се извършва от общинския съвет с решение, прието с мнозинство от повече от половината от общия брой на общинските съветници.

Чл. 28. (1) Званието се връчва от Председателя на общинския съвет на тържествена сесия в деня на Празника на Враца. На тържеството се канят да присъстват почетните граждани на град Враца, общественици и граждани.

(2) По изключение званието може да се връчва от Председателя на общинския съвет и при други тържествени поводи. 

Раздел ІІ

ПОЧЕТЕН   ПЛАКЕТ  „ВРАЦА”

Чл. 29. С наградата Почетен плакет „Враца” се удостояват видни личности за значителни заслуги към общината, град Враца или официални гости по определени поводи, свързани с важни събития от общински или национален характер и във връзка със значими юбилеи.

Чл. 30.  Почетният плакет  „Враца” представлява  изображение от бронз или месинг на образа на Христо Ботев, кулата на Мешчиите и Куртпашовата кула, монтиран върху дървена поставка. Почетният плакет не може да се тиражира или продава.

Чл. 31. Почетен Плакет „Враца” може да се връчва като индивидуална и като колективна награда.

Чл. 32. Удостояването с наградата и връчването се извършва от Кмета на Община Враца  

Раздел ІІІ

НАГРАДА НА ВРАЦА

Чл. 33. (1) С „Наградата на Враца” се удостояват творци, дейци, общественици, творчески екипи и организации, работещи в сферата на изкуството, културата, образованието и науката, икономиката, здравеопазването, спорта,  туризма, медиите, социалната сфера и обществения живот за значителен принос и активна дейност за издигане авторитета на гр. Враца. 

(2) „Наградата на Враца” се връчва всяка година и еднократно за физическо лице или колектив.

(3) С „Наградата на Враца” могат да бъдат удостоявани български и чуждестранни граждани със заслуги в съответните области.

(4) „Наградата на Враца” е индивидуална и/или колективна. 

(5) „Наградата на Враца”може да се връчва и за цялостна дейност.

(6) „Наградата на Враца” може да  се присъжда посмъртно.

(7) „Наградата на Враца” може и да не се присъжда.

Чл. 34. (изм. с Решение № 629 по Протокол № 42 от 31.05.2022 г.) „Наградата на Враца” представлява плакет, копие на мотиви от  златното съкровище от Могиланската могила.  По предложение на Комисията по наградите общинският съвет може да реши да не се предоставя парична сума. По предложение на Комисията по наградите общинският съвет може да реши за съответната година „Наградата на Враца“ да представлява друг артефакт, който задължително да съдържа мотиви, свързани с историята и културата на общината.
Чл. 35. „Наградата на Враца” се придружава с грамота и парична сума в размер, определен от Общински съвет – Враца.
Чл. 36. (1) Предложенията за „Наградата на Враца”се внасят от граждани, организации и институции, работещи в съответните области и съдържащи изчерпателна мотивировка и аргументация. 

(2) (изм. с Решение № 1143 по Протокол № 80 от 24.09.2019 г. )Предложенията се депозират до края на м.март на текущата година в  Общински  съвет – Враца. 

(3) (изм. с Решение № 1143 по Протокол № 80 от 24.09.2019 г.) Община Враца в м.януари организира медийна кампания по оповестяване и набиране на предложения за носителите на  „Наградата на Враца”. 

Чл. 37. Удостояването с „Наградата на Враца”  се извършва от общинския съвет с решение, прието с мнозинство повече от половината от общия брой на общинските съветници.

Чл. 38. Наградата се връчва от председателя на общинския съвет на тържествена сесия в деня на  Празника на Враца.
Раздел IV
НАГРАДА „ТОДОР РАЧИНСКИ”

(доп. с Решение № 1045 по Протокол № 84 от 30.06.2015 г.  на Общински съвет – Враца, отменен с Решение № 1143 по Протокол № 80 от 24.09.2019 г.)

Раздел V
КОМИСИЯ ПО НАГРАДИТЕ

Чл. 39. (1) (изм. и доп. с Решение № 1045 по Протокол № 84 от 30.06.2015 г.  на Общински съвет – Враца, изм. с Решение № 1143 по Протокол № 80 от 24.09.2019 г.) Носителите на „Наградата на Враца” и „Почетен гражданин на град Враца” се определят от  общинския съвет след писмено предложение на  Комисия по наградите, избрана на заседание на общинския съвет, за периода на мандата на общинския съвет.

(2) В състава на Комисията по наградите могат да бъдат избирани общински съветници, общински служители, общественици, носители на наградата, експерти за всяка област, в която се предвижда награда. Комисията се състои  15 (петнадесет) члена и 3 (три) резервни. 

(3) (изм. и доп. с Решение № 1045 по Протокол № 84 от 30.06.2015 г.  на Общински съвет – Враца, изм. Решение № 1143 по Протокол № 80 от 24.09.2019 г., изм. с  Решение № 1143 по Протокол № 80 от 24.09.2019 г., изм. с Решение № 629 по Протокол № 42 от 31.05.2022 г.) Комисията разглежда на първо заседание постъпилите по реда на чл.25 и чл.33, предложения, прави селекция и чрез явно гласуване и обикновено мнозинство определя номинациите за награди. Комисията съставя писмен протокол за решението си, съдържащ конкретна мотивировка за предложените награди. На второ или следващо заседание на комисията, се допуска да има публично обсъждане на номинациите. Решението се взема от членовете на комисията с тайно гласуване чрез утвърден образец на бюлетина, ред и начин на гласуване, с 2/3 от всички гласове. За това решение се изготвя протокол, който се внася от председателя на комисията за обсъждане на заседание на общинския съвет. 

(4) (изм. с Решение № 1143 по Протокол № 80 от 24.09.2019 г.) Заседанията на комисията се провеждат в месец април на текущата година.
Раздел VI
МЕЖДУНАРОДНА  И    НАЦИОНАЛНА  ЛИТЕРАТУРНА  НАГРАДА

НА  ИМЕТО НА  ХРИСТО  БОТЕВ (БОТЕВСКА НАГРАДА)

Чл. 40. (1) Международната Ботевска награда се учредява от Община Враца – Ботевски организационен комитет и се подкрепя от Министерство на културата. Присъжда се за постижения в областта на съвременната световна литература.

(2) С Международната Ботевска награда се удостояват видни чуждестранни поети, белетристи, драматурзи и литературни критици за високо  художествени творби или цялостно  творчество, отразяващи съвременната действителност, борбата за мир, демокрация и социален прогрес, развитието  на гражданското общество и утвърждаване на общочовешките ценности, както и за  принос в  пропагандирането на  Ботевото творчество  и  на българската литература в чужбина.

(3) Удостояването с Международна Ботевска награда се извършва на всеки пет  години.

(4) За удостояване с наградата се формира професионално жури, което се одобрява от учредителите.

(5) Средствата за наградата се осигуряват от Министерство на културата и Община Враца. На носителя  на наградата се връчва диплом, плакет и парична награда в размер, определен от Общински съвет – Враца.

(6)Връчването на наградата става в рамките на Ботеви дни  в  гр.Враца.

Чл.41. (1) Националната  награда  за литература на името на Христо Ботев се учредява от Община Враца и Ботевския организационен комитет и се подкрепя от Министерство на културата.
(2) С Националната Ботевска награда се удостояват български  поети, писатели, белетристи, драматурзи и литературни критици за творби или цялостно творчество, които утвърждават  Ботевския дух и традиции, отразяват съвременната действителност и развитие на гражданското общество.
(3) Удостояването с  Националната Ботевска награда за литература се извършва на всеки пет години.

(4) За присъждане на наградата учредителите формират професионално жури.

(5) Носителят на наградата, която се връчва по време на Ботеви дни във Враца, получава диплом, плакет и парична сума в размер, определен от Общински съвет – Враца.

(6) Средствата се осигуряват от Министерство на културата и Община Враца.

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. (1) Забранява се ползването на тиражирани варианти на символите на Община Враца за политически и религиозни послания или по начин, който уронва престижа й.

(2) Гербът на община Враца може да се тиражира в различни сувенирни варианти, да се отпечатва на хартия, да се уголемява или намалява при спазване на съотношенията между отделните елементи в него, след получено писмено разрешение от Кмета на Община Враца.

§2. Кметът, в съответствие с разпоредбите на нормативните актове за защита на интелектуалната и индустриалната собственост, извършва действията по регистрация и защита на символите на общината и наименованията за произход и организира публикуване имената на носителите на награди на Община Враца в електронния сайт на общината, като и в различни печатни издания на общината – книги, брошури, бюлетини.

§3. Настоящият Правилник е приет с Решение № 714 по Протокол № 60 от 29.04.2014 г. на Общински съвет – Враца и влиза в сила от датата на приемането му, като отменя всички съществуващи досега статути, правилници и наредби, отнасящи се за символите, празниците  и наградите на Община Враца.
§4. (изм. с Решение № 629 по Протокол № 42 от 31.05.2022 г.) Предвидените в този правилник срокове в производствата по удостояване с почетни звания и награди не се прилагат през 2022 г., като през същата година за Награда на Враца се предоставя почетния знак по чл. 25, ал. 2, както и в същата година не се удостоява  с парична награда.

